
I’m inclined to reserve all judgements.

 

Nick Carraway i The Great Gatsby  

(F. Scott Fitzgerald, 1925)  


Vi befinner oss i år 60 etter Kristus. Det romerske imperiet er rikt, mektig og kultivert, men fullt av pengejag, forfengelighet og sosial råte. Ved hoffet får keiser Neros smaksmester Petronius nok av intriger og dekadanse. Han begynner å skrive Satyricon, en løs og kaotisk fortelling om et samfunn fullt av penger, opportunister og mennesker med ustoppelig appetitt.

 

Den mest kjente episoden i Satyricon er middagen hos den gamle slaven Trimalchio, som har bygget seg opp fra ingenting til å bli en svært velstående forretningsmann. Han forteller sine gjester at det som en gang var en rønne, nå er et tempel med fire matsaler, to søyleganger av marmor og soverom til hundre gjester.

 

Den overtroiske Trimalchio krever at de 16 gjestene, mange nyrike som ham selv, skal tre inn i matsalen med høyre fot først. Deretter skylles hendene i snøavkjølt vann, mens tåneglene klippes av unge slavesønner fra Alexandria. Selv lar han sine egne hender bli vasket i parfyme.

 

Flintskallet, korpulent, ikledd en skarlagensrød morgenkåpe og så nedtynget av smykker at det klirrer når han rører på seg i bærestolen, er Trimalchio en vulgær vert av den mest smakløse sorten. Han pirker seg mellom tennene med en sølvfjær og underholder sine gjester med å fortelle om tilstanden i egne tarmer og prompingens medisinske velsignelser.

 

«Denne vinen må dere virkelig nyte!» utbryter han, og mens gjestene begeistret løfter begrene med en eksklusiv falerner som har modnet i hundre år, beklager han at menyen er mer beskjeden enn kvelden før.

 

Tolv retter, hver mer teatralsk enn den forrige, bæres frem på sølv og korintisk bronse. Første rett er et bronseesel lastet med oliven. Deretter kommer rykende varme pølser på sølvrist over syriske plommer og syvsovermus dekket med honning og valmuefrø, men også pattegris, gåseegg og grytestekt hane, et helt villsvin med støttenner, en statue av fruktbarhetsguden Priapus med safran-sprudlende kaker og frukt i buken og til slutt et vannkar fylt til randen med østers og kamskjell, samt en glovarm rist med snegler. Slavene har flere oppgaver enn bare å servere; de synger, danser, imiterer fugler og leser opp dikt verten har skrevet for anledningen.

 

Trimalchio har selv vært slave, men bygget senere opp en formue på vin og skipsfart. Nå er han rikest i rommet. Han forteller at han vil kjøpe øya Sicilia, slik at han kan seile helt til Afrika uten å forlate sin egen eiendom. De nyrike gjestene nikker med, og samtalen rundt bordet blir mer og mer høylytt – de snakker om skatter, kreditter og fattigfolkets dårskap. De er dessuten rystet over dårlige lærere og skolens forfall, mens Trimalchio skryter av at han hverken har lært geometri eller litteraturkritikk, slikt han kaller tull. Han understreker dog at han kan regne ut alle prosenter med skillemynt, sølv og gull. På et tidspunkt må kokken kle seg naken fordi han har gjort en feil. Når et sølvfat slippes i gulvet under banketten, beordrer Trimalchio det feid ut med søppelet – for å demonstrere at sølv er ham likegyldig, og midt under middagen, før akrobater og komikere skal underholde de berusede gjestene, gjør hans bokholder sin entré for å lese opp hvor mye eiendom Trimalchio har kjøpt siden sist. Det viser seg at han blant annet har kjøpt en pompeiansk park, noe han selv hadde glemt.

 

Middagen kan ikke vare evig, og i spisestuen har Trimalchio installert vannur og plassert en uniformert trompetblåser som markerer tidens gang, bare som en liten påminnelse om at døden nærmer seg, og at det derfor haster med å velte seg i luksus. Når gjestene ligger beruset over bordene, begynner Trimalchio så å lese opp fra sitt testamente. Han ber der sin beste venn sørge for at han får et vakkert gravmæle, pyntet med kranser og salvekrukker, omgitt av vinranker og alle slags frukttrær. På sin stein vil han ha hugget inn skip for fulle seil samt et bilde av seg selv sittende på en ærestribune i en toga med purpurbord og med fem gullringer på hendene mens han kaster ut penger til folket fra en pose. Og på steinen, etter hans navn, vil han ha denne innskriften:

Gudfryktig. Tapper. Trofast.

Arbeidet seg opp fra ringe kår og etterlot seg 30 millioner sestertser.

Har aldri lyttet til noen filosofs lære.

Farvel, Trimalchio! Farvel, vandringsmann!


FAGERBORG, JUNI 2026

Da jeg vokste opp, var Norge fortsatt et lite land i utkanten av Europa, preget av en nøysomhet som satt dypt i folk. Denne nøysomheten preget ikke bare økonomien, men også folks væremåte. Man skulle ikke gjøre for mye av seg. Ikke snakke for høyt. Ikke tro at man var noe.

 

Så ble vi rike.

 

Det skjedde med en hastighet som forandret landet raskere enn vi klarte å forstå. I løpet av noen få tiår har Norge gått fra å være et samfunn der rikdom ble betraktet med en viss tilbakeholdenhet, til et land der milliardærer sprader selvsikkert rundt i offentligheten som kjendiser, og der private, luksuriøse eiendomsprosjekter omtales med et alvor tidligere forbeholdt nasjonale institusjoner.

 

Vi er blitt verdens mest nyrike land.

 

Rikdommen satte etter hvert sitt preg på alt rundt oss: byene, boligene, bilene, bonusene, politikken, mediene, språket, selvbildet – den forskjøv på mange måter selve ideen om hva som er et godt liv. Den endret måten nordmenn presenterte seg selv på, og kanskje også hvordan vi ønsket å bli sett av resten av verden. Samtidig som landet ble rikere, vokste også behovet for internasjonal bekreftelse. Norske politikere, næringslivsledere, milliardærer og en ny generasjon samfunnstopper begynte å gjøre seg gjeldende i verden med en underlig blanding av mindreverdighetskompleks og stormannsgalskap. Vi snakket fortsatt om ansvar, fred, bærekraft og tillit, men oppførte oss etter hvert som om også moralsk autoritet kunne kjøpes.

 

Rikdommen kom før dannelsen.

 

I løpet av disse årene har jeg beveget meg inn og ut av miljøer der penger, makt og prestisje flyter raskere enn de fleste andre steder i samfunnet. Noen ganger som journalist, andre ganger bare som observatør. Enkelte kvelder kom jeg så nær at det nesten ble vanskelig å skille mellom deltakelse og observasjon.

 

Gjennom middager, rettssaler, konferansehoteller, styrerom, dokumenter og politiske forbindelser forteller denne boken historien om et Norge som ble svært rikt på svært kort tid. Boken er delt inn i episoder og strekker seg fra 1987 og frem til i dag. Den hopper rastløst mellom årstall, byer og miljøer. Den løse og tidvis kaotiske formen er der for å understreke hvordan vi de siste førti årene har drevet fra det ene utbruddet av selvtillit og selvbedrag til det neste, båret frem av en rikdom vi til tider fortsatt sliter med å håndtere.

I nyttårstalen i 1992 sa Gro Harlem Brundtland at det er typisk norsk å være god.

Så ble vi bedre.

Så ble vi best.

Eller trodde vi bare det?


OSLO, JANUAR 2025

– Jeg må få se i bagen din, sier vekteren. Han kremter.

– Kan du åpne den selv?

– Ja, självklart, sier Jacob Wallenberg og åpner den opp.

– Här.

 

Mens dagens hovedattraksjon smugles inn bakveien på Oslo Spektrum, står jeg sammen med den norske makteliten i kø i kulden på Grønland, en indre bydel på østkanten i Oslo. I parken bortenfor har en ensom marihuanaselger pakket seg inn i en altfor stor dunjakke, på fortauet bak ham er vanlige arbeidere på vei til jobb i sentrum. Det er grytidlig om morgenen, og de tilreisende med makt og penger fryser på fingrene der de leter etter QR-koden på mobilen. Enkelte lar seg hørbart irritere over det de oppfatter som bråkmakere fra arbeiderbevegelsen, som står utenfor det bevoktede området sammen med Rødt-politiker Mímir Kristjánsson og roper slagord om sykelønn.

Noen av bråkmakerne bryter sågar ut i sang, og det vekker ytterligere harme i køen, der atter andre snakker om Donald Trump, som har varslet at han som ny president, nå i sin andre periode, ikke kan utelukke at USA vil sende militære styrker for å annektere et annet Grønland; øya ute i det nordlige Atlanterhavet.

Men enda flere snakker om den svenske industriherren Jacob Wallenberg, en av verdens mektigste menn, årets internasjonale headliner på NHO-konferansen, som skal på scenen litt over klokken ni, før han forlater salen og går ned for å møte meg og en kollega fra avisen i kjelleren på Oslo Spektrum. Der skal vi snakke om familiens indre anliggender og hvordan den skiller seg fra rike norske familier.

 

Mens vi venter på å møte Wallenberg, plasserer vi oss som en velkomstkomité ved garderoben der makteliten henger fra seg sine frakker og kåper.

– Han er kjempegod, sier Jens Ulltveit-Moe, investor, gründer og tidligere NHO-president på vei inn i konferansesalen.

Noen meter lenger bort står hotelleier Petter Stordalen.

– Jeg gleder meg veldig til hva han skal si, sier han og løper videre, mens vi får øye på en mann vi nesten hadde glemt.

– Jeg liker grunntanken i Wallenberg-familiens filosofi, sier cruisereder Atle Brynestad, som for førti år siden bygget seg opp fra intet til å bli landets nest rikeste mann. I 1990 giftet han seg med skuespilleren Linn Stokke i Venezia, ti år senere feiret de bryllupsdagen med 200 gjester på Seabourn Spirit, den gang omtalt som verdens mest luksuriøse skip, der han var medeier. Nå har han passert 70 og er skilt fra kona, men bruker fortsatt tid på forretninger. Jeg følger ham fra garderoben og spør hva det er ved Wallenberg-filosofien han liker så godt.

– At det viktigste er det som skjer og ikke synes.

– Du mener att verka, inte bara synas verka?

– Ja.

 

Vi kunne ha flirt av Brynestad, men han er ikke den eneste som har misforstått Wallenberg-familiens motto, som på latin er esse, non videri. Mange tror det handler om å «operere i det skjulte» eller passe på sine forretningshemmeligheter, men saken er nok mer komplisert enn som så. Mottoet illustrerer enkelt sagt den måten familien Wallenberg forholder seg til sine engasjementer på. De ser ikke kapital som noe som først og fremst skal nytes eller stilles ut, men som noe som skal forvaltes og føres videre. Oppgaven som ligger foran dem, løses med nøkternhet, langsiktighet og en bevissthet om at verdier skal bevares, ikke forbrukes.

Hvem er så Jacob Wallenberg? Industrimagnaten fra Stockholm kommer til konferansen i egenskap av å være president i svenskenes svar på NHO, men han er jo mer enn det.

Når historikere skal nevne mektige finans- og industrifamilier som har formet utviklingen i verden, er det noen som alltid er med. Medici-dynastiet med utspring i Firenze kontrollerte store deler av det økonomiske og politiske Europa fra midten av 1400-tallet til det gikk i oppløsning noen hundre år senere. Rothschild-familien har i snart 300 år hatt kolossal innflytelse på det internasjonale bankvesenet. Rockefeller-familiens makt og innflytelse i USA gjør at navnet alltid er med. Wallenberg-familien tilhører det samme eksklusive sjiktet. Gjennom mer enn hundre år har den bygget opp kontroll over globale industriselskaper og vært en maktfaktor langt utenfor Skandinavia.

 

Wallenbergene har operert under mottoet esse, non videri i mer enn 100 år. De har utøvd og skaffet seg makt med stor grad av diskresjon. Sammen med broren Peter jr. og fetteren Marcus er Jacob Wallenberg familiens overhode i femte generasjon. Selv er han styreleder i Investor AB – et industri- og investeringsselskap med røtter i Sverige og forgreninger til hele verden. Denne mandagen under NHOs årskonferanse prises selskapet til rundt 940 milliarder kroner på børsen. Det er mer enn den norske statens eiendeler i Equinor, DNB, Telenor, Hydro, Yara, Kongsberg og alt annet staten eier på Oslo Børs til sammen. Men i realiteten kontrollerer Wallenberg-familien mye mer enn det, gjennom allianser den har bygget over hele verden gjennom flere generasjoner. En fellesnevner for alt familien gjør, er langsiktighet, som også rike familier i Norge ser opp til. Men det er også en del som skiller Wallenberg fra det vi gjerne forbinder med rike familier i Norge, både når det gjelder penger, og når det gjelder politikk.

Det begynner å ligne revisjonspliktige Beatles-tilstander i trapper og korridorer på Oslo Spektrum. Vi har hilst på den ene innflytelsesrike nordmannen etter den andre, som nå finner plassene sine i salen der Jacob Wallenberg snart skal på scenen. En av dem som gleder seg, er Kjerstin Braathen, konsernsjefen i DNB, Norges største bank.

– Ja, jeg har hørt Jacob flere ganger før, også hans fetter, som er styreleder i en av våre konkurrerende banker, sier hun og passerer en gruppe bedriftsledere fra vestkysten som har reist til Oslo og tatt med seg dialekten sin. De er blitt rike på oppdrett og salg av fisk, og de bærer med seg den vestnorske overbevisningen om at alt viktig i livet må ropes høyt nok til å overleve uværet ute i havgapet.

– No kjem alle storkarane inn her, roper en av dem da Nicolai Tangen passerer omtrent i samme øyeblikk som verdien på Oljefondet han er leder for, tipper over 20 000 milliarder kroner.

En annen fiskeoppdretter snur seg til høyre og venstre ved garderoben. Det er laksemilliardær Gustav Witzøe senior, som for en gangs skyld stopper opp og veksler noen ord med folk som har pressekort rundt halsen. Vi spør om han gleder seg til å se og høre Jacob Wallenberg.

– Ja!

– Hvorfor det?

– Nei, det er jo en familie som har vist vekst gjennom generasjoner. Det er utrolig mye å lære.

– Lar du deg inspirere?

– Ja, helt klart.

– Wallenberg-familien har organisert formuen i stiftelser, er det aktuelt for dere?

– Jeg har ingen kommentar, sier milliardæren, som dette året har bestemt seg for å bruke deler av formuen på å bli kvitt den sittende regjeringen fordi den har økt formuesskatten, noe han mener ødelegger rammevilkårene hans. Gjennom familieselskapet Kvarv gir Gustav Witzøe 8,75 millioner kroner til Fellesaksjonen, en kampanje som samler inn og kanaliserer penger til borgerlige partier før valget.

I mylderet ved trappene dukker det opp flere kjente fjes.

– Om jeg gleder meg til å høre Jacob? Ja, det blir spennende, sier Stein Erik Hagen, som etter at han i 1977 startet som lokal kjøpmann i Ås, har bygget opp en av landets største private formuer. Denne morgenen har han fortalt VG at han gir 14 millioner kroner til borgerlige partier for, som han sa, å få sendt Arbeiderpartiets statsminister Jonas Gahr Støre «dit pepper’n gror» etter høstens stortingsvalg. Halvparten av beløpet skal han gi til Fremskrittspartiet.

– Wallenberg er en interessant person, sier Hagen.

– Hvorfor det?

– Jo, han er kunnskapsrik og har vært med lenge, han er en mann å lytte til.

– Hva tenker du om din familie og hans, er det noen likheter?

– …

– Er det …?

– …

Stein Erik Hagen smiler og går sin vei. Det skal bli siste gang han gir penger til politiske partier.

 

Konferansesalen fylles sakte, men sikkert opp av makt og rikdom. Mens Jacob Wallenberg sitter backstage og forbereder seg før han går på scenen, spoler vi 170 år bakover i familiens historie. Den handler ikke bare om en slektstavle, men om konstruksjonen av svensk kapital.

Vi begynner med den brunstige André Oscar Wallenberg, en biskopsønn fra et finere strøk utenfor Stockholm. Han vokste opp i et strengt og borgerlig hjem, men utviklet en formidabel svakhet for kortspill og kåtskap. Ifølge historiebøkene hadde han over 20 barn, de fleste født utenfor ekteskap. Men først og fremst er han kjent som grunnleggeren av Wallenberg-dynastiet. Under et studieopphold i Skottland oppdaget han hvordan den industrielle revolusjonen skapte behov for et nytt bankvesen. Han vendte deretter hjem og etablerte i 1856 Stockholms Enskilda Bank, som i dag bare går under navnet SEB.

Timingen var perfekt. Den nye industrialismen hadde akkurat nådd Sverige, og kundene strømmet til. Wallenberg moderniserte bankvesenet og ble en pioner ikke bare i svensk, men i europeisk bankvesen. I snart 170 år har SEB vært navet i Wallenberg-imperiet, og med banken som utgangspunkt begynte familien utover på siste halvdel av 1800-tallet å investere også i industri.

På begynnelsen av 1900-tallet ga André Oscar makten videre til neste generasjon Wallenberg, og startet dermed en tradisjon med at det alltid skulle være to menn i toppen av dynastiet. Knut Agathon og hans yngre halvbror Marcus videreutviklet etter dette ikke bare banken, men hele Sverige.

Med juridisk embetseksamen og et strengt ytre med markerte briller og diskré bart begynte Marcus å arbeide i det stille, men med hard hånd og tydelige ambisjoner. Gjennom familiens egen bank investerte han i stadig flere industriselskaper, gjerne selskaper som var rammet av kriser. Han sparket ledere, satte inn sine egne folk og igangsatte omstruktureringer i en skala svensk næringsliv aldri tidligere hadde sett. Den mest kjente tidlige investeringen var oppkjøpet av industriselskapet Asea, som i dag er industrigiganten ABB med en børsverdi på godt over 1000 milliarder kroner.

Marcus Wallenberg ble ofte omtalt som en kompromissløs, nesten hensynsløs industrileder. Han var arbeidsnarkoman og mistrivdes i sosiale sammenhenger. Han holdt fast ved et ideal om å arbeide målrettet uten å gjøre noe vesen av seg, og det var han som formulerte familiens motto om diskresjon og kontrollert fornuft. Elleve år eldre Knut Agathon var av en annen støpning. Han var en sangvinsk aristokrat som flanerte rundt med flosshatt og medaljer. Han ble kjørt hit og dit i sin Rolls-Royce og spradet mer enn gjerne rundt med kong Oscar II ved sin side og datidens fotografer i hælene. Han lot seg også lokke inn i Moderaterna og hadde flere fingre med i spillet da Stockholm fikk reist sin opera og sitt rådhus. Som filantrop grunnla han Grand Hôtel i Stockholm og fikk bygget sin egen badeby utenfor hovedstaden. Saltsjöbaden ble den foretrukne destinasjonen for hovedstadens finere familier, og han sørget for at det ble bygget en jernbane dit.

Da Knut Agathon Wallenberg døde i 1938, ble han begravet i sin egen kirke i Saltsjöbaden. Der ligger han i dag sammen med sin kone, Alice, i en sarkofag, som var han en farao. De fikk ingen barn. Hele formuen ble plassert i det som ble hetende Knut og Alice Wallenbergs stiftelse. Penger fra denne stiftelsen – og etter hvert 15 andre stiftelser – utgjør maktbasen i Wallenberg-familiens imperium. Kapitalen er låst til stiftelsene, som opererer på nonprofit-basis og gir overskuddet tilbake til samfunnet og bedriftene de kontrollerer. Wallenberg flytter ikke stiftelsenes penger til utlandet; de forblir i Sverige. Familien har også for lengst trukket en annen grense: Den sponser ikke politiske partier. Den går ikke inn i valgkamper. Kapitalen skal virke gjennom institusjonene, ikke gjennom politiske preferanser. Slik bindes den til strukturer som overlever enkeltmenneskene. Det er fortsatt mennesker som styrer, den samme familien i flere generasjoner, men kapitalen er ikke organisert for maksimal personlig berikelse. Den er organisert for stabilitet, varighet og samfunnsnytte, der deler av overskuddet føres tilbake til forskning, utdanning, innovasjon og et tydelig ønske om å forbedre landet som helhet. Resultatet er at deler av svensk industri i praksis har vært kontrollert av den samme familien gjennom verdenskriger, oljekriser, finanskrakk og økonomiske nedgangstider – uten at formuen er blitt splittet opp ved skilsmisser, arveoppgjør eller private skatteeksil. Selskaper som Ericsson, Saab, ABB, AstraZeneca og SEB har gjennom generasjoner vært bundet til det samme systemet av stiftelser, eierskap og langsiktig kontroll. Flere svenske familier har valgt å følge det vi kan kalle Wallenberg-modellen.

I Norge har den private rikdommen utviklet seg annerledes. Her blir formuene i større grad værende hos privatpersoner og preges til stadighet av arvekrangler og et vedvarende behov for å gjøre rikdommen synlig. Formuer vaskes, poleres, flyttes og kommer i økende grad tilbake som argumenter i den politiske debatten, ofte med en slags emosjonell ettersmak. Der svensk kapital gjerne gjemmer seg bak stiftelser og stille styrerom, opptrer den norske oftere på podkaster, i hytteintervjuer og i en fornærmet LinkedIn-melding fra eksilet i Sveits.

 

Lysene i Oslo Spektrum dempes. Forventningen stiger. En kaffekopp velter, en direktør snyter seg i nesen. Kamera går. Etter noen innledende runder med diverse folk på scenen, herunder NHO-president Svein Tore Holsether, som med benklær i mørkblå denim får sagt de nødvendige ord om formuesskatten som hjemsøker vårt land og ødelegger konkurranseevnen for våre næringsdrivende, stiger jubelen da Jacob Wallenberg endelig entrer scenen.

Sjefredaktøren i Aftenposten stiller Jacob Wallenberg spørsmål, og han svarer høflig, men bestemt. Vel er han optimist av natur, men nå ser han flere faresignaler for Europa, sier han, og trekker linjene bare noen få år bakover i tid. I 2008 hadde USA og EU et like stort bruttonasjonalprodukt. 15 år senere er USAs bruttonasjonalprodukt 25 prosent høyere.

– Denne ulikheten akselererer, forklarer han.

På et av de fremste setene sitter kronprinsen og nikker. Statsministeren sitter ved siden av ham. Det kan se ut som at alle nikker når Wallenberg sier noe, selv når han sier noe de ikke liker å høre. Han snakker om det han kaller the sense of urgency, og peker på viktigheten av den skandinaviske spesialøvelsen med samspill mellom politikere og næringsliv. Videre snakker han om noe av det Wallenberg-familien i over 100 år har vært mest opptatt av, nemlig innovasjon og forskning.

– Hver morgen når vi våkner, er målet at hvert selskap vi er involvert i skal utvikle seg best mulig. Slik skaper vi forutsetninger for utbytte til familiestiftelsene, som er nonprofit og har ett formål: Å gi bidrag til grunnforskning og utdannelse på universitetsnivå, sier han og anmoder forsamlingen av norske eiere, gründere og ledere om å tenke i samme baner.

Jacob Wallenberg har stått et lite kvarter på scenen da seansen nærmer seg sin avslutning. Han har snakket om geopolitiske utfordringer og kapitalmarkedene i Europa, og på tampen får han et spørsmål av litt mer privat karakter.

– Dere vil ikke få se Wallenberg-familien i sosialreportasjer i avisene, sier han og forteller at noen i familien i ny og ne, en sjelden gang, kan snakke med en avis, men at det i så fall må være businessrelatert.

 

Min kollega og jeg skal etter hvert geleides backstage, ned noen trapper til garderober og sminkerom, der vi skal vente på Jacob Wallenberg, som har varslet at han først vil høre ferdig talen til statsminister Jonas Gahr Støre før han møter oss. I mellomtiden rekker jeg å gå rundt og observere den begeistrede mengden av maktmennesker som er samlet på konferansen.

I overetasjen på Oslo Spektrum går gjestene fra bord til bord, noen med kaffe, noen med bare ord. Kronprinsen konverserer så korrekt det lar seg gjøre med to personer som på avstand kan se ut som unge, fnisete gründere. NHOs årskonferanse er stedet å være denne første onsdagen i januar. Makteliten mingler med ukjente næringslivsledere fra fjerne fjorder og dalstrøk. Noen er her for å lære, andre for å snuse og atter andre for å massere sitt nettverk. En fremmed passerer, og vi hører ham rope om dagens internasjonale headliner.

– Wallenberg er svensk adel. Alt han sier er interessant, postulerer den fremmede, som mansplainer forbi med høy panne, lav innsikt og det som ser ut til å være en lei ledsager. Så dukker industriveteran Jens Ulltveit-Moe opp igjen. Han kjenner de fleste her inne, men det er ikke det han vil snakke om nå.

– Wallenbergene har vist stor langsiktighet og har vært veldig kloke industribyggere, langt unna kvikke løsninger og aggressiv tenkning.

– Hva skiller Wallenberg fra det vi er vant til i Norge?

– Det ser ut som de er mer langsiktige. Og det interessante er at formuen deres er i stiftelsene, og det har den vært lenge. Individene har god råd, men er ikke fantastisk rike.

– Det kan se ut som de har valgt makt fremfor rikdom.

– Ja, de har helt reelt valgt makt over rikdom, og det står det stor ære av.

– Har velstående nordmenn noe å lære av dette?

– Ja. Helt klart, sier Jens Ulltveit-Moe.

 

Noen bord bortenfor finner vi et kjent fjes fra de årlige listene over landets rikeste. Johan H. Andresen jr. har i årevis vært helt i toppen der, en av de få rike her i landet som kommer fra det vi kan kalle «gamle penger».

– Jacob Wallenberg? Han kjenner jeg. Familiene Andresen og Wallenberg har vært venner og forretningspartnere i tre generasjoner.

– Skal du møte ham i dag?

– Ingen planer om det. Vi møtes i mange andre sammenhenger, sier han og tar frem mobilen, mens vi oppsøker en person som, etter hva vi kan forstå, neppe opererer under noe motto som handler om å virke uten å synes. Det er hotelleier Petter Stordalen.

– Du, jeg møtte faktisk Jacob for ikke veldig lenge siden, sier han hoppende.

– Det var over en hyggelig frokost på Saint Géran, hvor vi har felles julefeiring. Nei, altså ikke felles, men vi feirer på samme sted.

– Hva syns du om ham?

– Det viktigste med Wallenberg-sfæren er at det viser hvor viktig svensk eierskap er, akkurat som norsk eierskap, sier Stordalen og benytter anledningen til å vri samtalen over mot det som i økende grad er et kjent og kjært tema blant rike nordmenn.

– Vi må passe på at vi som opererer i Norge, og vi som driver i Norge og som er norske, må ha like konkurransevilkår som de som kommer utenfra og inn her. Wallenberg-sfæren har vist hvor viktig det har vært for Sverige å ha langsiktigheten, sier Petter Stordalen og haster videre.

 

Jeg er spent før møtet med et av overhodene for en av verdens mektigste industrifamilier, og som det hviler et så historisk skjær over. På vei ned i kjelleren for å møte Jacob Wallenberg får jeg mye å tenke på.

